พื้นที่เสี่ยง เตรียมรับมืออุทกภัยในฤดูฝนปี 2564
กรมป้องกันและบรรเทาสาธารณภัย (ปภ.) เปิดเผยว่า ตามที่กรมอุตุนิยมวิทยาได้ประกาศการเข้าสู่ฤดูฝนของประเทศไทย ตั้งแต่วันที่ 15 พฤษภาคมที่ผ่านมา จนถึงเดือนตุลาคม 2564 และจากการติดตามแนวโน้มสภาพอากาศร่วมกับกรมอุตุนิยมวิทยา คาดการณ์ว่า ช่วงฤดูฝนในปีนี้จะมีปริมาณฝนมากกว่าปีที่ผ่านมา โดยช่วงกลางฤดูจะมีฝนตกชุกหนาแน่นและมีแนวโน้มที่พายุหมุนเขตร้อนเคลื่อนตัวผ่านประเทศไทย ทำให้เกิดฝนตกหนักถึงหนักมาก จึงเพิ่มความเสี่ยงต่อการเกิดน้ำท่วมฉับพลัน น้ำป่าไหลหลากและน้ำล้นตลิ่ง ปภ.นำข้อมูลสถิติการเกิดอุทกภัยของประเทศไทยในรอบ 6 ปี ระหว่างปี 2558 – 2563 มาวิเคราะห์พื้นที่ที่มีโอกาสเสี่ยงเกิดอุทกภัย พบว่า มีพื้นที่เกิดอุทกภัยเป็นประจำทุกปี 6,076 หมู่บ้าน อยู่ใน 1,096 ตำบล 291 อำเภอ 54 จังหวัด โดยในจำนวนนี้มีหมู่บ้านที่เกิดอุทกภัยปีละ 2 ครั้ง จำนวน 8 จังหวัด 114 หมู่บ้าน ได้แก่ จังหวัดกระบี่ ชุมพร สุราษฎร์ธานี ตาก เชียงใหม่ ลำปาง แม่ฮ่องสอนและจังหวัดอุตรดิตถ์  หมู่บ้านที่เกิดอุทกภัยปีละครั้ง จำนวน 5,962 หมู่บ้าน อยู่ใน 54 จังหวัด จากข้อมูลพบว่ามีหมู่บ้านที่เกิดอุทกภัยแบบปีเว้นปี หรือ 2 ปีครั้ง จำนวน 13,530 หมู่บ้าน อยู่ใน 69 จังหวัด มีหมู่บ้านที่เกิดอุทกภัย 3 ปีครั้ง 14,426 หมู่บ้านอยู่ใน 73 จังหวัด ทั้งนี้ สามารถดูรายละเอียดเพิ่มเติมได้ที่ศูนย์ข้อมูลสาธารณภัยผ่านเว็บไซต์กรมป้องกันและบรรเทาสาธารณภัย www.disaster.go.th